4. การวิจัยและพัฒนา

ในปัจจุบันธุรกิจการขนส่งทางอากาศได้ทวีความสำคัญและเพิ่มบทบาทมากยิ่งขึ้น
ด้วยปัจจัยหลักทางด้านเศรษฐกิจและความต้องการเดินทางเพื่อธุรกิจและการท่องเที่ยว
ส่งผลให้การขนส่งทางอากาศมีอัตราการเติบโตที่สูงขึ้นทำให้ท่าอากาศยานต่าง ๆ
ต้องมีกลยุทธ์ในการบริหารจัดการ พัฒนาและเพิ่มประสิทธิภาพในด้านต่าง ๆ ของท่าอากาศยาน
การดำเนินธุรกิจท่าอากาศยาน นอกจากจะมุ่งเน้นด้านความปลอดภัย ความมีประสิทธิภาพ
และการบริการด้วยสิ่งอำนวยความสะดวกที่ใช้เทคโนโลยีที่ทันสมัยแล้ว
ยังใส่ใจต่อคุณภาพการบริการและความพึงพอใจของผู้ใช้บริการเป็นสำคัญอีกด้วย
ท่าอากาศยานชั้นนำต่าง ๆ จึงทำการพัฒนา ปรับปรุงและหาวิธีการและเทคโนโลยีใหม่ ๆ
ให้ทันกับกระแสการเปลี่ยนแปลงอยู่ตลอดเวลา การวิจัยและพัฒนาของ ทอท.
มุ่งเน้นในด้านการศึกษาการประเมินผลการพัฒนาการบริการ ตลอดจนการปรับปรุงการบริหารจัดการ
การปฏิบัติงานภายในองค์กร และ การพัฒนาบุคลากรให้มีประสิทธิภาพมากยิ่งขึ้น ทอท.
จึงมีการจัดทำโครงการต่างๆ เพื่อพัฒนาการบริหารจัดการและการบริการต่างๆ ของ ทอท.อยู่เสมอ
เช่น

1.  การพัฒนาด้านการบริการ

ทอท.ได้สำรวจความพึงพอใจของผู้ใช้บริการ ณ ท่าอากาศยานที่อยู่ในความรับผิดชอบของ ทอท.
โดยเริ่มทำการสำรวจตั้งแต่ปี 2539 เป็นต้นมา
และเพื่อให้การสำรวจความพึงพอใจมีความเป็นกลาง
ทอท.จึงได้จ้างหน่วยงานอิสระภายนอกมาดำเนินการสำรวจ โดย ทอท.
มีนโยบายสำรวจความพึงพอใจสับเปลี่ยนหมุนเวียนกันระหว่างท่าอากาศยานดอนเมือง และ
ท่าอากาศยานภูมิภาคทั้ง 4 แห่ง ผลการสำรวจที่ผ่านมาในแต่ละปีอยู่ในเกณฑ์ปกติถึงดีขึ้น
ซึ่งแต่ละท่าอากาศยานได้นำผลจากการสำรวจดังกล่าวไปปรับปรุงแก้ไข
และพัฒนาการบริการให้เกิดความพึงพอใจสูงสุดต่อผู้ใช้บริการไม่ว่าจะเป็นประชาชน สายการบิน
หรือหน่วยงานที่เกี่ยวข้อง สำหรับในปีงบประมาณ 2550
ซึ่งเป็นปีที่จะต้องทำการสำรวจความพึงพอใจที่ท่าอากาศยานดอนเมือง
แต่เนื่องจากได้มีการเปิดใช้ท่าอากาศยานสุวรรณภูมิเป็นท่าอากาศยานหลักของประเทศ เมื่อวันที่ 28
กันยายน 2549 ดังนั้นการสำรวจความพึงพอใจที่ท่าอากาศยานดอนเมืองในปีนี้
จึงจำเป็นต้องชะลอการสำรวจความพึงพอใจไปก่อน อย่างไรก็ตาม การสำรวจ
ความพึงพอใจของท่าอากาศยานดอนเมืองได้กำหนดให้มีการสำรวจ ฯ ต่อไป

สำหรับท่าอากาศยานสุวรรณภูมิเพื่อการให้บริการให้เป็นไปตามมาตรฐานสากล และมีประสิทธิภาพ
และเตรียมพร้อมที่จะนำท่าอากาศยานสุวรรณภูมิไปสู่การประกวดท่าอากาศยานชั้นนำของโลก
(Airport of The World 2009) กับ สภา ท่าอากาศยานสากล (Airports Council
International (ACI) ) ในปี 2552 และจะทราบผลในปี 2553 ดังนั้น
ทอท.ได้สมัครเข้าร่วมโครงการ Airport Service Quality (ASQ)
ซึ่งเป็นโครงการจัดอันดับท่าอากาศยานและดำเนินการประเมินผลโดย ACI ซึ่งเป็น
องค์กรที่ได้รับความเชื่อถือในระดับสากล โดย ASQ
ได้กำหนดแบบสอบถามให้แก่ท่าอากาศยานที่เข้าร่วมโครงการ และมีหัวข้อในการสำรวจในด้านต่างๆ
เช่น การรักษาความปลอดภัย, สิ่งอำนวยความสะดวกในท่าอากาศยาน
การให้บริการของระบบขนส่งระหว่างสนามบิน, การให้บริการของพนักงาน
และการให้ความสำคัญในเรื่องของสิ่งแวดล้อมรอบสนามบิน เป็นต้น โดยใช้แบบ
สอบถามนี้กับกลุ่มตัวอย่างอย่างน้อย 350 คน/ ไตรมาส หรือ 1,400 คน/ปี
และนำแบบสอบถามนี้ไปประมวลผลตามเกณฑ์ที่กำหนดไว้
เพื่อจัดอันดับท่าอากาศยานตามประเภทของเกณฑ์การจัดอันดับท่าอากาศยาน ซึ่งแบ่งเป็น 3 ประเภท
ดังนี้

1. แบ่งตามภูมิภาค (By Region) เช่น Best Airport Worldwide , Best Airport
Europe, Best Airport Asia-Pacific เป็นต้น
2. แบ่งตามขนาดให้บริการ ( By Size of Airport) เช่น Best Airport fewer than 5
Million Passengers, Best Airport 5-15 Million Passengers เป็นต้น

3. รางวัลอื่นๆ (Other Awards) เช่น Best Domestic Airport, Airport People
Award, The Director General’s Special Recognition Award เป็นต้น

ในการประกาศผลจัดอันดับท่าอากาศยานจะประกาศ 1-5 ท่าอากาศยาน
ที่ติดอันดับทางเว็บไซต์ทั่วโลก

นอกจากนี้แล้ว ท่าอากาศยานสุวรรณภูมิได้สมัครเข้าร่วมโครงการ Airport Quality
Assessment : AQA
เพื่อสำรวจความพึงพอใจของผู้ใช้บริการกับสมาคมขนส่งทางอากาศระหว่างประเทศ (
International Air Transportation Association (IATA ) ) โดย IATA
จะส่งแบบสอบถามพร้อมทั้งนำแบบสอบถามเหล่านั้นไปประมวลผลและรายงานให้ท่าอากาศยานสุวรรณภูมิทราบ
เพื่อที่จะได้นำ
ผลของการสำรวจดังกล่าวมาปรับปรุงแก้ไขเพื่อให้เกิดความพึงพอใจกับผู้มาใช้บริการต่อไป

2. การพัฒนาด้านการบริหาร

ทอท. ได้ตระหนักถึงความจำเป็นในการพัฒนาระบบบริหารจัดการและการดำเนินงานขององค์กร
จึงมีการนำระบบบริหารงานที่ทันสมัยและเป็นที่ยอมรับในระดับสากลมาใช้ในองค์กรอย่างเป็นรูปธรรม
ได้แก่ การนำระบบบริหารจัดการเพื่อสร้าง
มูลค่าเชิงเศรษฐศาสตร์ (Economic Value Management : EVM) และระบบ Balanced
Scorecard (BSC) มาประยุกต์ใช้ในการบริหารงานภายใน ทอท.
ทั้งในระดับองค์กรและในระดับหน่วยธุรกิจ
อีกทั้งการเชื่อมโยงระบบดังกล่าวให้สอดคล้องกับทิศทางของแผนวิสาหกิจและยุทธศาสตร์หลักของ
ทอท. เพื่อนำไปสู่วิสัยทัศน์ และเป้าหมายขององค์กรที่วางไว้

นอกจากนี้ ทอท. มีแผนงานในระยะต่อไปที่จะนำองค์กรสู่มาตรฐานสากล
โดยการเข้าสู่ระบบโครงการรางวัล คุณภาพแห่งชาติ (Thailand Quality Award : TQA)
การดำเนินงานตามแผนดังกล่าว จะช่วยส่งเสริมให้ ทอท.
มีการพัฒนาในทุกด้านและสามารถเติบโตได้อย่างมีคุณภาพและยั่งยืนในอุตสาหกรรมขนส่งทางอากาศต่อไปในอนาคต

3. การพัฒนาท่าอากาศยาน

เนื่องจากแผนแม่บทการพัฒนาท่าอากาศยานสุวรรณภูมิได้จัดทำขึ้นตั้งแต่ปี พ.ศ.2536 และแผนแม่บท
ท่าอากาศยานดอนเมืองที่ได้จัดทำไว้ก่อนหน้าแผนแม่บทการพัฒนาท่าอากาศยานสุวรรณภูมิหลายปี
ทอท. จึงกำหนดให้มีการ ทบทวนแผนแม่บทการพัฒนาท่าอากาศยานทั้งสองแห่งควบคู่กันไป
เนื่องจากทั้งสองท่าอากาศยานต่างให้บริการปริมาณการจราจรทางอากาศในมหานครเดียวกัน ทอท.
จึงได้ลงนามใน Management Service Agreement (MSA) เลขที่ THA/06/801 ว่าจ้าง
ผู้เชี่ยวชาญ ICAO
เพื่อทำการศึกษาทบทวนแผนแม่บทการพัฒนาท่าอากาศยานสุวรรณภูมิและท่าอากาศยานดอนเมือง
ระยะเวลาดำเนินการศึกษา 9 เดือน คาดว่าจะเริ่มดำเนินการศึกษาได้ในเดือนมกราคม 2551
และแล้วเสร็จในเดือนกันยายน 2551 งบประมาณ 1,369,125 ดอลล่าร์สหรัฐอเมริกา

4. การพัฒนาบุคลากร

ทอท.ในฐานะเป็นองค์กรที่มีหน้าที่ในการบริหารและให้บริการท่าอากาศยานด้วยมาตรฐานความปลอดภัย
คุณภาพการให้บริการและสิ่งอำนวยความสะดวก
เพื่อให้สามารถตอบสนองต่อการให้บริการและทันต่อสภาพการแข่งขันในปัจจุบันได้อย่างมีประสิทธิผลในระดับสากลและมาตรฐานองค์การการบินพลเรือนระหว่างประเทศ
(International Civil Aviation Organization: ICAO)
จึงตระหนักถึงความสำคัญในการพัฒนาเพื่อเพิ่มผลงาน (Human Performance Enhancement)
และสมรรถนะ (Competency) ของบุคลากร รวมทั้งปรับทัศนคติ (Attitude) ค่านิยม (Value)
และ วัฒนธรรม (Culture) ในการทำงานที่ถูกต้องเหมาะสมให้พร้อมต่อการปฏิบัติงาน
และมุ่งส่งเสริมแนวคิดในการพัฒนาตนเอง (Self – Development)
ของบุคลากรให้สนใจใฝ่ศึกษาหาความรู้และปรับตัวให้เหมาะสมกับสถานการณ์ที่เปลี่ยนแปลงไป

ในปีงบประมาณ 2550 นอกเหนือจากการเพิ่มพูนความรู้ (Knowledge) ความเข้าใจ
(Understanding) ทักษะ (Skills) ให้กับบุคลากร
ทอท.ยังมุ่งพัฒนาแนวคิดและทักษะการทำงานในด้านต่าง ๆ ให้กับบุคลากร โดยเฉพาะอย่างยิ่ง
หลักสูตรทางด้าน Airport เช่น Airport Operations, Airport Management
Workshop, Airport Marketing และ Airport Manager Trainee เป็นต้น
รวมทั้งพัฒนาพนักงานให้สามารถทำงานเป็นทีมมีความกระตือรือร้นในการพัฒนาตนเองและมีผลงานที่ตอบสนองต่อเป้าหมายและทิศทางขององค์กร
เพื่อรักษาขีดความสามารถในการแข่งขันทางธุรกิจได้ตามที่องค์กรคาดหวัง ทั้งนี้ ในปี 2550
ทอท.มีค่าใช้จ่ายในการฝึกอบรมเป็นเงิน 39.42 ล้านบาท